b'\n_START_ARTICLE_\n857 Naval Air Squadron\n_START_SECTION_\nPalvelus\n_START_PARAGRAPH_\nLaivueen henkil\xc3\xb6st\xc3\xb6 koottiin 23. helmikuuta 1944 Townhill Campiin, josta heid\xc3\xa4t kuljetettiin Yhdysvaltoihin. Laivue perustettiin 1. huhtikuuta 1944 Squantumin lentotukikohdassa Yhdysvalloissa torpedotiedustelulaivueena kalustonaan kaksitoista Grumman Avenger II -konetta. Laivue siirrettiin kes\xc3\xa4kuussa HMS Rajahille, joka kuljetti sen Belfastiin. Maihin siirretyn laivueen konevahvuus nostettiin 21:een. Machrihanishissa j\xc3\xa4rjestetyn sukellusveneentorjuntakurssin j\xc3\xa4lkeen laivue siirrettiin takaisin HMS Rajahille kuljetettavaksi Ceylonille._NEWLINE_Laivue siirrettiin marraskuussa koulutusjakson p\xc3\xa4\xc3\xa4tytty\xc3\xa4 HMS Indomitablelle. Sen koneet iskiv\xc3\xa4t seuraavien kahden kuukauden aikana Sumatralle Belawan Deliin, Pangkalan Brandaniin ja Palembangiin. Operaatioista vapauduttuaan laivue t\xc3\xa4ydennettiin Australiassa ennen paluutaan lentotukialukselle helmikuussa 1945, jonka j\xc3\xa4lkeen laivue teki seuraavien kahden kuukauden aikana iskuja It\xc3\xa4-Kiinanmerell\xc3\xa4 Sakishima Guntolle ja my\xc3\xb6hemmin Formosalle. Laivueen vahvuus supistettiin viiteentoista koneeseen, mutta Japanin antauduttua se ei kerennyt en\xc3\xa4\xc3\xa4 mukaan operaatioihin. Laivue siirtyi sen sijaan Hong Kongiin, jossa se torjui japanilaisten itsemurhaveneit\xc3\xa4 31. elokuuta ja 1. syyskuuta 1945. Laivue kuljetettiin sotatoimien p\xc3\xa4\xc3\xa4tytty\xc3\xa4 Australiaan, miss\xc3\xa4 se luovutti kalustonsa HMAS Albatrosissa ennen paluuta Britteinsaarille. Laivue lakkautettiin 20. marraskuuta 1945._NEWLINE_Laivue perustettiin uudelleen 849 laivueen A lentueesta 13. joulukuuta 2006 RNAS Culdrosessa kalustonaan Sea King ASaC.7 -helikopterit. Laivue osallistui ensimm\xc3\xa4isen kerran koulutuksen j\xc3\xa4lkeen palvelukseen RFA Fort Austinilla viiden kuukauden partiomatkaan L\xc3\xa4hi-It\xc3\xa4\xc3\xa4n ja Afrikan sarven alueelle, jossa sen teht\xc3\xa4v\xc3\xa4n\xc3\xa4 oli est\xc3\xa4\xc3\xa4 Al Qaidan, merirosvojen ja salakuljettajien toiminta alueella. Teht\xc3\xa4v\xc3\xa4st\xc3\xa4 vapauduttuaan laivue siirtyi aluksen mukana Yhdysvaltoihin NAS Norfolkiin Virginiassa harjoittelemaan yhteistoimintaa Yhdysvaltain laivaston h\xc3\xa4vitt\xc3\xa4jien ja lentotukialusten kanssa._NEWLINE_Laivue palasi L\xc3\xa4hi-It\xc3\xa4\xc3\xa4n vuoden 2008 alkupuoliskolla operaatio Calashiin vapauttaen 854 laivueen valvontateht\xc3\xa4v\xc3\xa4st\xc3\xa4 alueelta. Operaatiosta vapauduttuaan laivue oli merenkulunturvallisuusteht\xc3\xa4viss\xc3\xa4 Pohjanmerell\xc3\xa4. Se testasi kalustonsa ilmavalvontakyky\xc3\xa4 HMS Illustriousilla. Vuonna 2011 osa laivueen kalustosta liitettiin osaksi Response Forceen l\xc3\xa4hetett\xc3\xa4v\xc3\xa4\xc3\xa4 osastoa.'